Document ID: 32007R0147

KOMISJONI MÄÄRUS (EÜ) nr 147/2007,
15. veebruar 2007,
millega kohandatakse teatavaid kalapüügikvoote aastateks 2007-2012 vastavalt nõukogu määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) artikli 23 lõikele 4
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artikli 23 lõiget 4,
ning arvestades järgmist:
(1)
Nõukogu võttis vastu määrused, millega määrati 2001., 2002., 2003., 2004. ja 2005. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ja ühenduse kalalaevade suhtes püügipiirangutega vetes. (2)
(2)
Ühendkuningriigi aastatel 2005 ja 2006 läbiviidud riikliku uurimise järel teavitasid Ühendkuningriik ja Iirimaa komisjoni nendele eraldatud kalapüügivõimaluste ületamisest seoses makrelli- (Ühendkuningriik ja Iirimaa) ja heeringapüügiga (Ühendkuningriik) teatavates piirkondades aastatel 2001-2004.
(3)
2006. aastal pärast seda, kui avaldati määrus, (3) millega kohandatakse teatavaid 2006. aasta püügikvoote vastavalt nõukogu määrusele (EÜ) nr 847/96, (4) teavitas Ühendkuningriik komisjoni ka 2005. aastal lubatust rohkem püütud makrellikogustest.
(4)
Nõukogu määruse (EÜ) nr 2371/2002 artikli 23 lõikes 4 on sätestatud, et komisjon teeb mahaarvamised liikmesriigi tulevastest kalapüügivõimalustest, kui ta on teinud kindlaks, et liikmesriik on ületanud temale antud kalapüügivõimalused.
(5)
Määruse (EÜ) nr 2371/2002 artikli 2 kohaselt tagab ühine kalanduspoliitika vee-elusressursside kasutamise säästvates majandus-, keskkonna- ja sotsiaalsetes tingimustes.
(6)
Kuna ülepüük on toimunud aastaid ja arvesse tuleb võtta asjaomaste liikmesriikide kalandussektorite majanduslikku ja sotsiaalset olukorda ning vähendada võimaluste piires kõnesolevatele sektoritele osakslangevat negatiivset mõju, on asjakohane maha arvata pikema kui ühe aasta jooksul lubatust rohkem püütud kogused.
(7)
Makrellipüügikvoodid on aastatel 2001-2004 vähenenud. Selleks et vältida mahaarvamiste ebaproportsionaalset mõju, on seoses aastatel 2001-2004 lubatust rohkem püütud kogustega vajalik kohaldada makrellipüügikvootidest mahaarvatavate koguste suhtes parandustegurit.
(8)
Ühendkuningriigi poolt 2005. aastal lubatust rohkem püütud makrellikogused tuleks Ühendkuningriigi 2007. aasta kvoodist maha arvata.
(9)
Mahaarvamiste kava on kooskõlas teadusuuringute tulemustega, kuna makrelli ja heeringa tulevane lubatud kogupüük põhineb teadusuuringutel, milles võetakse arvesse vähendatud kvootidest tulenevaid kohandatud püügikoguseid.
(10)
Parandustegur peaks vastama makrelli 2006. aasta lubatud kogupüügile ja seda väljendatakse protsentides aastate 2001-2004 keskmisest lubatud kogupüügist.
(11)
Lisaks ei tohi ühelgi aastal mahaarvatud kogused kahjulike sotsiaalsete ja majanduslike tagajärgede vältimiseks ületada teatavat protsenti aastasest kvoodist. Asjakohane on määrata kõnealuseks protsendiks 15 %.
(12)
Juhul kui aastas maha arvatud kogus ületab 15 % aastasest kvoodist, pikendatakse mahaarvamisperioodi, et vähendada koguseid 15 %ni või sellest allapoole.
(13)
Võetakse arvesse asjaomaste liikmesriikide palvet arvata teatavatest kvootidest 2007. aastal maha väiksemad kogused kui aastatel 2008-2012.
(14)
Kalanduse ja akvakultuuri korralduskomitee ei ole oma eesistuja määratud tähtaja jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Iirimaale ja Ühendkuningriigile aastateks 2007-2012 eraldatud makrelli (Scomber scombrus) ja heeringa (Clupea harengus) kvoote vähendatakse vastavalt I ja II lisas osutatule.
Artikkel 2
Mahaarvatud kogused ei tohi ühelgi aastal ületada 15 % aastakvoodist.
Artikkel 3
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. veebruar 2007

Labels: 18
6